khistorydata/jeongjo-sjw-relations huggingface dataset:
정조 1년 · 목
予曰。昨日李迪輔之擧措。卿等其聞之乎。尙喆曰。見小報而知之矣。予曰。以其人事。何責百里之任乎。如此之類。稱之曰名臣。亦甚可羞也。予於迪輔之事。每一思之。不覺毛骨俱悚。龜柱與迪輔。豈有異同乎。必乘和緩之少出。而來呈其疏者。是果何意。爲迪輔而請之之事。予所得聞者亦屢矣。龜柱之罪。豈可終赦。而所以忍至于今者。猶未過 先大王三年之故也。予見迪輔之容止。甚爲不似。而其所半起半伏。不肯詳對下詢之事者。抑何故耶。惜哉名臣之目。尙加之於此等人也。尙喆曰。其供來矣。予曰。何以爲說乎。承旨李亨逵讀奏。予命書判付曰。人事如此。不可責之以百里之任。狼川縣監。爲先改差。戶曹判書具允鈺曰。本曹經用之苟艱。莫甚於近年。而至於今年。則收租又復大縮。嗣歲之策。預先經紀。然後可免臨事狼狽之患。他無着手之道。勢不得不取用於關西。趁此時稅小米限二萬石許劃。以爲從便取用之地爲宜。請下詢大臣。予曰。如此則無害乎。來歲封園物力最多。而石役尤難矣。領議政金尙喆曰。西穀之年年取用。非不可悶。而前頭經費。亦不可不預念。依所請許劃好矣。左議政鄭存謙曰。度支事勢。不可不念矣。右議政徐命善曰。事勢旣不可已。而着手無處。以關西米爲之好矣。予曰。今年不爲乎。允鈺曰。已爲之矣。予曰。誰爲之。允鈺曰。洪樂純爲之矣。予曰。何時發賣乎。允鈺曰。還穀時爲之矣。予曰。黃兵供辭何如。尙喆曰。果不善爲之。而臣等竊恐處分或有扶抑之慮矣。予曰。予亦知其近於扶抑。而明嫌之事可痛。故處分如許矣。蔡弘履亦豈無所失。而弘履旣經承宣。則其所待之者。亦宜自別。何敢乃爾。予見明謙之入侍也。其言辭擧止。小無天然之態者。心嘗痛之矣。今又肆氣如此。豈不可駭乎。命善曰。兵符與此事。果皆兩失矣。工曹判書洪樂性曰。以關西御史沈念祖口供觀之。則金相翊在德川任所時。有穀物那移之罪。當爲拿處照律。而相翊方在竄配中。何以爲之乎。予曰。置之可也。樂性曰。以此意當出擧條乎。予曰。不必如此。只詳載於日記好矣。予曰。光恩副尉之事可悶矣。自相翊啓辭出後。處於郊外。而貴主無出城之規。故其內方臨產。醫藥等節。甚爲難便。渠豈欲仍此爲節拍之計乎。予曰。鄭東浚入來乎。亨逵曰。姑未及入來矣。予曰。以實注書之器具。何若是遲滯乎。予曰。東浚之不卽入來可駭。故已汰去。柳孟養若又遲滯。當爲禁推。以此更爲分付。
정조 1년 · 강
罷注書柳孟養職。
정조 1년 · 목
領議政金尙喆啓言。日昨臺諫現告事。注書柳孟養之疏。旣已首實矣。雖由生疏。有關後弊。注書柳孟養請罷職。從之。
정조 1년 · 강
命北關納粟人艸記論賞。
정조 1년 · 목
領議政金尙喆啓言。向因北伯賑狀。南關納粟人。已蒙賞典。而北關納粟人。該曹回啓時見漏云。一體艸記論賞之意。請分付該曹。從之。
정조 1년 · 강
命狼川縣監李迪輔改差。代口傳差出。
정조 1년 · 강
命泮試庠製申飭設行。
정조 1년 · 목
領議政金尙喆啓言。泮試庠製之逐朔分等。自有定制。每勤飭敎。而歲色漸暮。尙不擧行。大司成學敎授請竝推考。申飭設行。從之。
정조 1년 · 강
元陵香炭。依 明陵結數命擧行。
정조 1년 · 목
禮曹判書蔡濟恭啓言。　元陵香炭。尙未完定。自朝家從長區劃。然後庶可以永久無弊。請下詢大臣。敎曰。此與宮結之弊同矣。卿等之意何如。領議政金尙喆啓言。俄聞禮判之言。懿昭墓位田還出稅之中。有推移之道云。就此許劃。誠似宜矣。左議政鄭存謙啓言。就其墓所位田還出稅之中。參量許劃。實合事宜矣。予謂禮判曰。如此則好乎。諸 陵寢各墓園中。懿昭墓之香炭最多。前所除減者。爲幾結乎。今又就其中移劃好矣。濟恭曰。懿昭墓位田三百餘結內。纔因筵敎。依 健元陵例。以八十結屬之本墓。其餘二百餘結。竝令出稅矣。今若於出稅之中。一準 明陵香炭之數。除出八十結爲 元陵香炭。則事極便好矣。敎以。依 明陵香炭結數擧行可也。
정조 1년 · 강
給密陽府燒戶恤典。
정조 1년 · 목
戶曹判書具允鈺啓言。慶尙監司李性源狀啓。密陽下東面失火。民家延燒四十三戶。恤典令該曹稟處爲請矣。請依例題給。從之。
정조 1년 · 강
命禮塟使繕工監擧行。
정조 1년 · 목
戶曹判書具允鈺啓言。歸厚署今已革罷。禮塟擧行。不可無歸屬處。故移付繕工監。使之擧行。員役限三名差定。本署所管留門廛。每朔收稅。分給應役之意請分付。從之。
정조 1년 · 강
罷光恩副尉金斗性職。
정조 1년 · 목
敎曰。駙馬異於外朝。無處義之可言。苟欲處義。在家俟勘可也。一自金相翊處分之後。處在郊舍。有若出城者然。相翊之荐棘。當無已時。則爲副尉之入城。欲作節拍乎。且貴主無城外之行。副尉之擧。卽行不得之事。不但處義之垂當。殊無尊王室之義。光恩副尉金斗性罷職。
정조 1년 · 강
命注書鄭東浚汰去。前注書柳孟養敍用。
정조 1년 · 목
敎曰。身爲小官。特敎入侍。則何時下敎。而尙不來待。欲待牌招。新進怠忽之習。極爲駭然。注書鄭東浚。爲先汰去。堂后不得備員。所坐不過一時飭勵。前注書柳孟養敍用。口傳更付。
정조 1년 · 목
敎曰。副提調持加減交濟湯入侍。予曰。連以注書事。有所飭敎。小官慢忽之習。極爲駭然。國榮曰。鄭東浚之不卽入來。蓋其家遠之故。豈敢慢忽乎。至於柳孟養。乍罷旋除。在渠可謂特恩矣。予曰。 元陵香炭事。今始決定。此後則 陵屬似無紛紜之弊矣。國榮曰。然矣。予曰。金斗性今則可當入城矣。國榮曰。其父方在荐棘中。在渠情地。豈忍偃處城內。而飭敎旣截嚴。今則似當入來矣。予曰。政院擧行。全未成說。莫重啓覆擇日。該房無意取稟。待下敎後始爲擧行。良可寒心。國榮曰。擇日之尙未取稟。果是不察矣。
정조 1년 · 강
配李尙直于泗川縣。
정조 1년 · 목
義禁府啓言。穩城前府使李尙直。以逆札往來不能嚴防罪。杖一百流三千里。允之。又啓言尙直泗川縣定配。請押送。允之。
정조 1년 · 강
命朴東浚加律以定配磨鍊。
정조 1년 · 목
工曹判書洪樂性啓言。以朴東浚照律事。諫臣旣請更加勘律。而蒙允矣。無他加勘之律。請下詢大臣。予詢大臣。領議政金尙喆曰。東浚所犯。本律外加以徒配之典。庶可懲濫刑之習矣。右議政徐命善曰。金吾議處外。更施定配之典。恐不可已矣。敎以。卿等之言是矣。本律外以定配磨鍊可也。
정조 1년 · 목
敎曰。副提調持加減交濟湯入侍。予曰。狼川口傳望。何至今不爲入啓乎。國榮曰。吏曹三堂。謂有情勢。尙不擧行云矣。予曰。災邑民事。實爲切急。而銓堂一味引義。尙不擬入。此何事體。自政院連爲催促。予曰。朴東浚。本律外又加徒配。可謂善勘律矣。國榮曰。允爲得當矣。予曰。貢果入來。明當頒柑試士。而藝文提學。若又引義不入來。則何以爲之乎。國榮曰。文任有何可引之事乎。予曰。㕑院下吏旣令科治而官員之矇不覺察。極涉駭然。莫重進上。未盡納而曰以盡納。抑何意思。國榮曰。俄問下吏。則有腐傷者。充納之際。自然遲滯云矣。
정조 1년 · 강
召見輪對官于誠正閣。
정조 1년 · 강
遞獻納洪周萬。
정조 1년 · 목
敎曰。明日啓覆。兩司不可不備員。獻納洪周萬上疏踏下。前望單子入之。待下批牌招。
정조 1년 · 목
敎曰。每事何必自上提敎。然後擧行乎。如無昨日下敎。啓覆擇日。刑房欲於何時取稟乎。怠忽甚矣。刑房承旨申應顯。從重推考。
정조 1년 · 강
命吏判擧行嚴飭。
정조 1년 · 목
敎曰。吏判旣已承批之後。狼川縣監口傳望。終不擬入。事甚未安。卽速擧行事嚴飭。又敎曰。大抵銓家事端之作。作於亞銓。則長銓三銓之去就。無怪其難進矣。況郞僚事。以眛然之致。有偶然之失。則雖在亞銓。處義據例。一疏之後。更安容遲疑於去就。有若有意之事然哉。長銓旣以文任出牌。明日啓覆。勢難進參。俄者吏曹三堂牌招。啓辭勿施。吏曹參判李在簡。卽爲牌招行公。若此之後。判堂又復引義。口傳政望。不卽擧行。則是決非得中之處義。以此政院嚴飭。
정조 1년 · 강
獻納洪周萬疏陳母病乞遞。踏啓字。
정조 1년 · 강
吏曹參判李在簡陳疏自列。
정조 1년 · 목
疏略曰。臣昨於放榜班罷之後。宿病發作。未克參政。曹吏以大司諫通擬事來示簡通。故書送謹悉矣。及見政目。正言六望。純是新通。而初不問及於臣。心甚怪訝。招問政吏。則政吏以正言新望亦當簡問之意。據例以告。而郞官以爲堂下通淸。郞官主之。不必問議於不參政之堂上云。政席簡問。厥惟久矣。獨於堂下新通。不使與聞。是豈理也。銓法之壞。實自臣始。自顧慚恧。復誰咎哉。玆敢自列。乞勘臣罪焉。
정조 1년 · 강
吏曹判書金鍾秀。參議李義翊聯疏乞遞。賜批。
정조 1년 · 목
疏略曰。臣等於昨政諫院三望筒事。有萬萬惶恐者。噫臺諫之職。其重何如。而不待傳旨之啓下。只憑現告而擬入。籍曰襲謬。事極經先。追思震凛。且臣等得伏見本曹參判李在簡疏。以昨政正言望新通。而不爲簡問。爲自引之端。臣等於此。又不勝瞿然慚悚之至。應行之銓法。未免自臣等壞了。以此憒憒。尙可一日冒據於銓衡人物之地乎。伏乞亟命鐫削臣等之職。批以。此是偶然之事。何可過引。卿等勿辭察任。
정조 1년 · 강
放定配罪人金三澤等。
정조 1년 · 목
刑曹啓言。定配罪人仍秩李宜華。旣已蒙放。其餘放仍秩。竝依啓聞施行事請分付。允之。敎以。金三澤咸景恒得伊卜萬李殷佐玄聖大朴幸道辛興孫朴龍得金成興鄭允煥柳春立尹二先等十三人。罪犯不至甚重。崔昌德所逋穀數。不至甚多。張瑞翬崔象五雖是那移。旣是還充。當今大霈。竝當有曠蕩之典。一體特放。高鳳煥盧兢雖甚絕痛。其時附麗之徒。何獨責於此輩。竝放送。又啓言定配罪人仍秩。竝依啓聞施行事請分付。允之。敎以。朴昇權沈元泰不過奴隨從事。而屢經大霈。特放。
정조 1년 · 강
配朴東浚于寶城郡。
정조 1년 · 목
義禁府啓言。時囚朴東浚杖一百收贖。告身盡行追奪。寶城郡定配押送。允之。
정조 1년 · 목
予曰。啓覆文書。盡爲見之乎。國榮曰。詳細見過矣。予曰。其中或有可疑而傅生者乎。國榮曰。其中僞印罪人朴斗杓。文案有可疑之端矣。予曰。可疑之事何也。國榮曰。渠之初招。以僞印僞署。卽兩班所指導云。而再招問目。不以此發問。終不究覈。直捧結案。於此是疑端。予取見斗杓文案。予曰。聞卿之言。見其文書。則果是疑端矣。此則更査後當成獄矣。
정조 1년 · 강
御宣政殿。行初啓覆。
정조 1년 · 목
承旨洪國榮讀印僞造罪人朴斗杓文案。予曰。罪人文案。隨處付籤。以便考閱。而今番全不付籤何也。承旨申應顯曰。生疏之致。未及照檢矣。予曰。吳海昌誰也。刑曹判書張志恒曰。不過隨從。故已參酌定配矣。予曰。初招歸罪兩班。而所謂兩班。不爲推問。中問又入盧慶彬者。誠爲疑亂矣。禮曹判書蔡濟恭曰。所謂兩班推覈。然後可以成案矣。予曰。兩班隱然欲脫空。而歸罪於海昌矣。其時刑判。使之入侍。予曰。海昌身死後。兩班無推問之事。其時刑判。不善鉤覈矣。顧謂志恒曰。兩班名姓。卿雖不知。曹吏必有知之者。問名以奏。志恒曰。曹吏輩但知斗杓爲鄭晚淳婢夫云矣。予曰。此獄毋論元犯之有無。兩班斯速捉問。然後可得其首犯者矣。斗杓似亦非鄭哥婢夫矣。國榮曰。斗杓間間往來於鄭家云矣。予曰。吳海昌之自斃。必有隱情矣。右議政徐命善曰。誠可疑矣。予曰。按獄不審之失。前後刑判。俱難免矣。而以問目及捧招觀之。則末後所當。刑判尤有失矣。尙喆命善曰然矣。予曰。關文筆跡。當爲眞贓。僞印僞關。亦爲捉置乎。命善曰。使渠自寫。則筆跡同異。自可綻露矣。予曰。金廷夏則白放乎。左議政鄭存謙曰。自均廳已卽放矣。予曰。此獄旣不得成案。則盧慶彬諸人。當更爲盤問矣。僉議何如。尙喆曰。干連兩班諸人。更加盤問。然後可無疏漏之歎矣。予曰。今則斗杓之生殺。非欲詢問。旣不成獄案。則更爲詳悉究覈。浚可決之矣。尙喆曰。聖敎至當矣。予曰。斗杓初招。提出兩班。再招始言干連諸人。四招又出海昌。而均廳盤問時。則漏兩班。抑何故也。存謙曰。與法司究問有異。故若是吞吐矣。予曰。自初慶彬書關文。着押踏印。納于兩班宅云矣。尙喆曰。今此處分誠大矣。前後按獄刑堂。不可無罪矣。予曰。御將入來後。聞其所對。當處分矣。具善復進前。予曰。斗杓獄事。卿當之乎。善復曰。臣最初當之。多般盤問矣。予曰。兩班則胡不盤問。而驅諸粧撰乎。善復曰。厥漢以其均堂家婢夫之故。假托兩班矣。予曰。兩班旣出初招。而漫漶於再招。則何爲不問兩班之誰某。而終無究竟之事乎。善復曰。旣是鄭晚淳廊底之人。則所謂兩班。筵稟之前。有難任自究問矣。予曰。此事不善爲之矣。旣有所問。而漏於獄案可乎。專事漫漶非矣。再招問目。御將不當則已。旣當之後。僞關之自作自書一疑。入於問目中。而兩班則終始無問。何也。爲見兩班顏面。掩置不問。則法徒歸於無知下賤乎。 先大王斷獄欠恤之聖敎。尙今在耳。昨日深夜。繙閱獄案。專出審克之意。則御將事大段非矣。承旨李亨逵讀朴重根推案。予曰。僉議何如。尙喆曰。重根事雖曰自刎。禁中肅淸之地。渠安敢拔劍於傳敎之下。法意有難容貸矣。命善曰。此漢傅生。則後弊難言矣。刑曹判書蔡濟恭曰。以大辟律旁照。終涉如何。予曰。其時不卽處分之意。卿等亦知之矣。考諸律文。此律外無他律之可當者。待時雖不襯着。其時議用此律。意亦有在。而大抵卿言好矣。待詳覆擧行。尙喆曰。秋官引古律。雖有所達。而拔劍肆毒之罪。法不可赦矣。予曰。渠不欲受杖。有此拔劍之事乎。尙喆存謙命善曰。傳敎之下。卽地拔劍者。烏得免死罪乎。命更待三覆判付。承旨徐逈修讀李㖯伊推案。予曰。非今斯今。易易僞之矣。存謙曰。僞印造曆。兩罪俱發矣。予曰。僉議何如。尙喆曰。兩罪俱發。當斷以死辟矣。予曰。無傅生之路。則無可疑者乎。命善曰。如犯越之罪。旣捉之後。不可容貸矣。命更待三覆判付。承旨李秉模讀李再得推案。予曰。無可疑矣。命善曰。此人此事。自是技倆。不知幾次此等作變矣。予曰。初招讀之。秉模讀奏。予曰。元宅爲幾寸乎。命善曰。元宅爲五寸矣。予曰。全東仁孫始仲乎。命善曰。然矣。予曰。同推招辭讀之。秉模讀奏。予曰。屍親招讀之。命善曰。發狀卽屍親招矣。予曰。金召史招讀之。秉模讀奏。予曰。金召史爲東仁子婦乎。命善曰。然矣。予曰。元宅則不緊矣。存謙曰。爲埋置見捉矣。命善曰。再彭與東仁爲五寸叔侄。而元宅則渠之兄嫂也。見捉於埋置之際而再彭之叔。爲求屍水者矣。予曰。屍親初招內辭緣乎。命善曰。然矣。予曰。全始仲與再彭爲七寸乎。命善曰。然矣。予曰。再得更招讀之。秉模讀之。予曰。金召史初招。則屢試爲言。更招則不爲此說乎。考覆讀之。秉模讀奏。予曰。發冢啓屍。尙爲一律乎。濟恭曰。然矣。予曰。私掘與發塚見屍。同爲一律乎。國榮曰。開棺見屍爲一律矣。予曰。向者全羅監司李普行啓聞中。此等類欲爲放釋。因卿言置之矣。濟恭曰。 先大王特貸私掘律。故近來多犯此律矣。予曰。僉議何如。年雖二歲。與生有異。旣犯其屍則有難容貸矣。存謙曰。掘屍斷臂者。可生乎。予曰。屍水求覓。在於兒後者。極爲殊常矣。命更待三覆判付。承旨申應顯讀李重伊推案。予曰。付籤專不爲之故。昨夜艱尋見之矣。完決條亦不付籤乎。完決爲某日乎。命善曰。完決卽乙未十二月十九日矣。予曰。完決承款讀之。應顯讀之。予曰。僉議何如。尙喆曰。初無嫌怨。乘醉打殺。而殺人旣分明。則法不可容貸矣。予曰。一打尙輝之鬢。再打尙輝之臍。當日致命乎。存謙曰。致命處實因分明當日致斃。則無論有意無意。法不可低昂矣。命善曰。法不可容恕矣。命更待三覆判付。承旨李亨逵讀李彛永推案。予曰。當初諉之彼女自刎乎。命善曰。然矣。予曰。覆檢招讀之。亨逵讀奏。予曰。難矣。何以則好耶。情節雖或有傅生之端。末梢爲難矣。命善曰。訓將亦言如或生出。則其刃不知更殺何人云矣。予曰。渠於此自服乎。命善曰。然矣。予曰。僉議何如。尙喆曰。雖曰七八年仰役之婢。殺人無疑。當用法矣。予曰。七八年仰役之婢。何意刺殺乎。予詢領相。尙喆曰。大明律。奴婢無罪見殺。則爲故殺矣。予曰。彼欲旣殺人。而殺之如此。況律文如此乎。存謙曰。臣於街路上。逢着此人。頗有困境。蓋非平人。而殺人如此。豈可容貸乎。命更待三覆判付。亨逵讀業伊推案。予曰。文案有可起疑處乎。刺殺則分明矣。尙喆曰。果無疑矣。予曰。十分無疑。而淡不里業伊。一則官吏也。一則官奴也。渠等旣非輩流。則豈無所捉而然乎。貞心卽業伊小妻。則何不施一次刑訊而究覈乎。雖曰姦未成。其曰公然見殺。則終不推覈厥女者。不成獄體。更覈以待後日啓覆無妨矣。刑判仔細見之乎。濟恭曰。聖敎果然矣。予曰。淡不里雖或交奸。旣非登時捕捉。而殺人分明。何不嚴訊貞心乎。濟恭曰。公然殺之。於理無之矣。予曰。業伊生㥘於刺殺之後。渠欲自裁乎。亨逵白。見其露臍。生㥘欲自裁矣。予曰。業伊初招讀之。予曰。聞屍親言來告者殊常矣。覆檢招讀之。予曰。大體此獄何如。大臣刑堂奏之。尙喆曰。獄情盡覈後處之。誠如聖敎矣。存謙命善曰。畢竟當償命矣。濟恭曰。獄體備具後償命未脫矣。命業伊更査判付。予曰。未盡處。刑判更關査出可也。
정조 1년 · 강
命刑曹判書具善復越俸三等。
정조 1년 · 목
領議政金尙喆啓言。罪人朴斗杓文案。不一究覈。大段疏漏。不可無罪。該堂宜施譴責之典矣。敎以。此時武將遞易可悶。爲先越俸三等可也。
정조 1년 · 강
以蔡濟恭爲刑曹判書。李景祐爲禮曹判書。
정조 1년 · 목
敎曰。本曹方有推覈事。司冠之長。不可不擇。兼禮曹判書蔡濟恭爲刑曹判書。牌招先入侍後謝恩。又敎曰。啓覆殿座。六曹長官不可不備。仁陽君李景祐禮曹判書除授。牌招先入侍後謝恩。
정조 1년 · 강
命左捕將張志恒兼察右捕將。禁衛大將洪國榮兼察御營大將。
정조 1년 · 목
因捕盜大將兼察啓辭。敎以。左大將兼察。又因御營大將兼察啓辭。敎以。禁將兼察。
정조 1년 · 목
敎曰。禮房持此題。與藝文提學同詣泮宮。試取以來。○以擬虞伯禹謝拜秩宗。諭以夙夜惟寅。直哉惟淸爲表題。
정조 1년 · 강
召見藥院副提詷洪國榮于誠正閣。仍行科次。
정조 1년 · 목
敎曰。副提詷持加減交濟湯入侍。予曰。提學及禮房承旨。持試劵詣閤事分付。予曰。今日時刻甚非促迫。而收劵何其小也。國榮曰。時刻雖非促迫。入場後卽爲下雪。稍先時刻。故限前不多云矣。予命讀試劵。予曰。皆不善作矣。予曰。全考三人。更試賜第則好。而科制未改之前。創出無於法之事難矣。壯元科作。比朴奎淳何如。藝文提學金鍾秀曰。勝矣。
정조 1년 · 강
以李柱國爲右捕將。口傳也。
정조 1년 · 강
命罪人朴斗杓各別窮覈。私奴重根一律施行。李再得等更待三覆處分。
정조 1년 · 목
刑曹啓言。罪人朴斗杓僞造關文罪。依大明待報條。大典僞造條施行。敎以。元犯朴斗杓之招。肯綮專在於所謂兩班。初招三招至於四招。皆以兩班之所爲納招。則其在獄體。所謂兩班姓名之誰某。所當盤問。所謂兩班作俑之如何。亦宜推覈。斗杓再招之問目。反以所謂兩班作俑之事。歸之斗杓粧撰之科。焉有如許獄體。三招四招。屢有兩班之說。則以何委折。不問兩班。獄體之外。獄案殊欠明白。此文案完決之案。倂以爻周。所謂兩班及應周各人等。更爲嚴囚。各別窮覈。期於明査。又啓言李再得掘墳折臂罪。以絞律施行。李㖯伊僞造曆書印信罪。依斬律施行。竝敎以。更待三覆處分。又啓言兵曹使令私奴重根。受棍肆毒。拔劍闕中。請以一律施行。允之。又啓言李彛永依大明律家長條。以絞律施行。私奴金伊初覆施行。竝敎以更待三覆處分。
정조 1년 · 강
召見承旨鄭民始及入格儒生于誠正閣。
정조 1년 · 목
予曰。昨日場中懸題後。何時入先呈乎。民始曰。午正懸題。未初收劵矣。予曰。頒柑時無紛雜之弊乎。民始曰。㩴柑猶復如前矣。予曰。入門擧子爲七百云。明倫堂庭內充滿乎。民始曰。然矣。予曰。柑製壯元。可謂得人矣。○敎曰。柑製居首進士洪樂彬。直赴殿試。之次進士徐弘輔。直赴會試。之次生員南䢖箕。給一分。○予曰。朴斗杓獄案見之否。民始曰。見矣。予曰。其中兩班云云之說。極涉可訝。而再招不以此發問目。獄體可謂疏虞矣。民始曰。見其文案。則疑端不一而足矣。予曰。承史少退閤外。待入格儒生來待。更爲入侍。承史退出。少間還爲入侍。予曰。入格儒生入侍。予曰。壯元則見面熟矣。令此決科。實爲可幸。
정조 1년 · 강
召見藥院副提詷洪國榮于誠正閣。
정조 1년 · 목
敎曰。副提調持加減交濟湯入侍。予曰。卿叔又登第。同休戚之地。甚可幸也。國榮曰。滿盈之戒。恒切于中。實不知爲幸也。予曰。卿叔曾爲修理都監郞廳時。熟見其爲人。且觀其料事。則極其精詳。可以任用一番登第。固知早晩間事。而今幸決科。非但國家之得人。於卿亦有依助之勢。尤切爲幸。國榮曰。聖敎及此。感祝深切。予曰。槍劍軍已爲擇定乎。國榮曰。臣與訓將相議。抄擇以定矣。予曰。明日陪祭時。卿則領軍在攔後。似不得入參陪祭矣。國榮曰。似然矣。
정조 1년 · 강
命羅州漂人還送咨文轉送北京。
정조 1년 · 목
備邊司啓言。全羅監司鄭元始狀啓。以爲異國人漂到於羅州飛禽島前洋。而問情則俱是福建省漳州府商舡之漂流者。情願以水路還歸云矣。待其還送狀啓之來。撰出咨文。下送灣府。傳給鳳城。請轉送北京。允之。
정조 1년 · 강
延福殿。命行酌獻禮。
정조 1년 · 목
敎曰。移奉之後。大小祀享。一未躬行。情禮俱缺。況今日與再明日。卽 大王王后忌辰正日也。 孝明殿親祭。欲爲展謁而未果。十六日當詣 延福殿展拜。仍行酌獻禮。以此分付。
정조 1년 · 강
遣承旨。詣 宗廟　延福殿　景慕宮奉審摘奸。
정조 1년 · 목
延福殿酌獻禮在再明日也。
정조 1년 · 강
遣承旨詣 永陵奉審。
정조 1년 · 목
國榮曰。今日卽 眞宗大王忌辰也。殿下追慕之懷。想益復罔極。予曰。然矣。慶煕宮移奉後。尙未得一番躬行享祀。非但情理之缺然。於禮不無欠缺。明日則 孝明殿親祭。不得展謁。再明日欲行酌獻禮何如。國榮曰。忌辰奄過。一番展謁。似合情禮矣。命讀江原監司守令論罪狀啓。予曰。當此災年。許多守令之稟處。爲弊多矣。此等事特用寬典。略示薄警似好矣。國榮曰。姑爲參酌。不害爲恤民之政矣。
정조 1년 · 목
敎曰。副提調持加減交濟湯入侍。予曰。再明擧動時。禁營當爲留陣乎。國榮曰。然矣。予曰。卿則當爲隨駕。以中軍代領乎。國榮曰。臣旣隨駕。留陣則中軍當爲代領矣。予曰。御將之任。卿亦兼察。留陣時亦以中軍代行乎。國榮曰。似然矣。
정조 1년 · 목
予曰。留院公事幾何。民始曰。略有狀啓艸記。而大司諫疏留院矣。予曰。言事疏乎。民始曰。首陳討逆。尾附朴斗杓獄案事矣。予曰。獄案事何以言之乎。民始曰。前後刑判論罪。又斥啓覆入侍三司矣。予曰。前判堂。大臣旣請罪。故予已處分。而爲言官者。似不泯黙矣。
정조 1년 · 강
命關東當該守令察訪推考。
정조 1년 · 목
敎曰。此時關東許多守令察訪之一倂就理。民弊實爲不少。當該守令察訪。倂推考之意回論。
정조 1년 · 강
命新除守令與未下直守令明日入侍。
정조 1년 · 목
敎曰。新除守令明日辭朝。與未下直守令待明朝入侍。
정조 1년 · 강
重推兵曹判書鄭弘淳。
정조 1년 · 목
敎曰。自出宮時至還宮。屢次催促。而龍虎營敎鍊官終不待令。兵判從重推考。
정조 1년 · 목
敎曰。副提調持加減交濟湯入侍。予曰。臺疏旣言將臣遞易小。刑政紊亂爲大。且昨日大臣亦以爲臺言不可不從。以此以彼。當有一番處分。而動駕在明。訓將遞罷。事多掣礙。可悶。國榮曰。將臣遞易。實爲重難矣。予曰。雖甚重難。臺論旣發。大臣又奏。不可不處分矣。予曰。卿旣兼訓將。明日動駕時。當領軍隨駕乎。國榮曰。當爲先廂云矣。予曰。洪文泳除授何如。國榮曰。特擢之。聖意誠好矣。予曰。此不可與中批論矣。國榮曰。今此特除。夫孰曰不可。予曰。在渠亦善爲之事也。國榮曰。然矣。予曰。徐命膺付處之命。不過一時飭勵。守令旣皆決宥。則罰不可偏重。今此特放。良以此也。國榮曰。聖意誠好矣。予曰。御營廳留陣。旣有兼大將。似不必中軍代領矣。國榮曰。然矣。予曰。左右捕將。則皆有大將牌傳令牌。而三軍門大將獨無此牌。未知其何故而然也。況此宿衛之地。不可無別船符驗。三軍門雖未盡佩。宿衛大將則不可不佩矣。國榮曰。旣無前日受佩之例。則雖宿衛大將。何以獨佩乎。予曰。宿衛之設。事體自別。且大將牌傳令牌。卽國初所有者也。若倣舊章。而使之受佩。則何所不可。國榮曰。明日 泰寧殿展拜。 延福殿酌獻禮前爲之乎。予曰。酌獻禮後當展拜於 泰寧殿。以此分付禮房。
정조 1년 · 강
罷刑曹判書張志恒職。
정조 1년 · 목
敎曰。前刑判之只命越俸者。實以此時武將遞改爲重難也。昨日諫疏。以武將遞易爲小。刑政紊亂爲大爲說。到令在當之者處義。亦宜寧欲一伸。以公以私。不可無據。前刑曹判書張志恒罷職。
정조 1년 · 강
命禁將洪國榮兼察訓將。
정조 1년 · 목
敎曰。訓將旣已處分。禁將兼察。
정조 1년 · 강
以洪文泳爲持平。
정조 1년 · 목
敎曰。筵中已有下敎。且在重官方之道。實非過中。假注書洪文泳。持平除授。牌招謝恩。
정조 1년 · 강
命洪國榮李漢膺牌招聽傳敎。
정조 1년 · 목
敎曰。御將以總戒使兼察訓鍊兼大將洪國榮。御營兼大將李漢膺。牌招聽傳敎。仍爲傳授命召。
정조 1년 · 강
放付處罪人徐命膺。
정조 1년 · 목
敎曰。本事之無他意。予已洞悉。所坐守令。幾皆決折。況今編書之斯緊。到配亦已經月。延安府付處罪人徐命膺。特爲放送。
정조 1년 · 강
命大將牌傳令牌。傳授宿衛大將洪國榮。
정조 1년 · 목
敎曰。總領宿衛軍兵之將臣。事體甚大且重。宜有齎受之符驗。而尙未提敎。誠以未遑也。大抵大將始於捕將。而捕將則受佩大將牌傳令牌。卽是自國初定制者也。何創新規。宜倣舊章。大將牌傳令牌各一部書下。傳授宿衛大將洪國榮。凡係宮城內外宿衛軍兵之節制。以此書下符信爲準之地事。大將知悉。亦令約束於三營及兵曹。牌制雖無異矣。所刻御筆。謄載兵房便覽事。該房亦爲知悉。
정조 1년 · 목
敎曰。今日欲爲下敎。而忘未果矣。滯囚可悶。明日動駕後。禁府卽爲開坐。
정조 1년 · 강
詣 孝明殿齋宿。
정조 1년 · 목
具布裹翼善冠布圓領袍布裹帶。乘輿由協陽門。詣 孝明殿入齋室。
정조 1년 · 목
具練服入就板位俯伏哭。興四拜。詣盥洗位盥手。詣 香案前三上 香。獻酌。大祝讀祝訖。亞獻官終獻官行禮如儀。大祝納虞主。行望燎。禮畢。還詣齋殿。改具布裹翼善冠布圓領袍布裹帶乘輿。敎曰。大司諫留院疏入之。予謂右相曰。言甚好矣。前後刑判請罪。誰某當之乎。徐命善曰。刑判似指成獄完決時判堂矣。予曰。此時將臣遞易。豈不可悶乎。明日擧動。亦多窒礙。若不處分。則武將豈以臺疏論斥引嫌不出乎。命善曰。武將雖欲引義。無可奈何。而旣是重臣。則其在廉隅。似難仍冒。予曰。卿言是矣。更思處分矣。予曰。三司亦緊斥矣。命善曰。然矣。予曰。末端無論罪乎。民始曰。雖不論罪。咎將誰執。語意甚緊矣。予曰。林蓍喆不知此事而爲執事乎。國榮曰。疏未入啓。以不知矣。還內。
정조 1년 · 강
詣 延福殿行酌獻禮。仍詣 泰寧殿展拜。
정조 1년 · 목
具布裹翼善冠布圓領布裹帶。乘輿出協陽門。出敦化門。詣慶煕宮。崇政門外。降輦乘輿。敎曰。百官皆卽爲隨入行禮事分付。仍詣 泰寧門外。降輿就門內板位。先行四拜。仍詣 殿內奉審。還詣齋室。小間詣 殿庭。就板位行四拜禮。詣盥洗位盥手。詣 靈座前。大祝校理李謙彬。讀祝訖。行四拜禮。行望燎。禮畢。還齋殿。敎曰。都承旨入侍。予曰。二嚴後詣 泰寧殿展拜。當下三嚴。卿往陣上。卽爲整齊以待。小間乘輿詣 泰寧殿。就板位行四拜禮。仍入 殿內奉審訖。還詣崇賢門外。乘輿出興化門。敎曰。空闕樹木。每易斫先。而今番擧動時。皆經親覽。此後摘奸時。雖一木一石。如有執頉之事。則當該空闕衛將當重勘。以此分付。至協陽門乘輿。入宣化門降輿。還內。
정조 1년 · 목
敎曰。副提調持加減交濟湯入侍。予曰。卿方出陣上乎。國榮曰。入侍罷後。將先出陣上矣。予曰。輦輿入興化門後。當卽出送標信。卽令中軍代主將司令。卿則卽爲入侍可也。國榮曰。當依下敎爲之矣。予曰。二嚴後。 孝明殿自內展拜後。當下三嚴。仍爲出宮。以此分付。
정조 1년 · 강
王大妃殿進御人蔘二錢重粟米飮。自今日一錢五分式命煎入。榻敎也。
정조 1년 · 목
敎曰。副提調持加減交濟湯入侍。予曰。當此冬節。異國之人。遠漂大洋。來泊我境。固當原待以送。而沿路之接待。必有齟齬之慮。自備局各別申飭好矣。國榮曰。備局連爲申飭云矣。予曰。卽見判義禁疏。則以爲與兪彥鉉爲相避。故不敢捧供於鄭致儉云。所謂相避。旣非切緊。則事端雖同。豈可以舊牧使之相避。不敢捧新牧使之供辭乎。以此陳章。頗涉不緊。該房之捧納此等之疏。亦涉駭然。國榮曰。謂以相避遽然陳疏。極涉疏率。該房之不爲退却。亦爲不審矣。予曰。以不當捧之捧納。前後申飭。非止一再。而如此之疏。又爲捧納。該房之事。雖是生疏之致。其所擧行。每日如此。良可悶也。予曰。近來門禁又復解弛。攔人者多。而兵曹全不禁斷。暫時摘奸。一門所捉。若是夥然。此亦紀綱所在。良可駭然。國榮曰。下賤輩不畏邦禁。肆然出入。兵曹何以盡知其攔入乎。予曰。攔入中。各宮房所屬最多矣。國榮曰。若有不得已往來者。何可一幷防塞乎。予曰。自宿衛所更加嚴飭。無復亂雜之弊可也。
정조 1년 · 목
敎曰。令宣傳官各門摘奸。則一門之暫時所捉。至於七人之多。常時如有紀律。則胡至此極。該曹堂郞。從重推考攔入人。令兵曹決棍十度事分付。又敎曰。行首守門將闕直守門將。令宿衛大將決棍七度。攔入不禁守門軍士。闕點守門將。亦爲決棍五度事分付。又敎曰。宿衛大將旣總闕內各處宿衛。其在管轄之道。宜有相維之制。至如微細之經夜有無事。報來尙無定式。雖以今日門禁一事言之。可知其不維制之弊。從今內而衛將部將禁軍都監軍兵。各門守門將局別將。外而宮墻外三營入直廵邏。每日報有無事於宿衛大將。若此則軍兵替代。亦當統攝。衛將部將。內三廳禁軍。金虎門弘化門建陽門將官軍兵。及局將。有廳軍等。每三日替代單子至于宿衛所。自宿衛所送于該房捧入。且總府兵曹與屬司有異。亦不可不互相通知。如廵檢等事係宿衛事有所擧行。則文移宿衛大將事定式。
정조 1년 · 강
命靈光郡漂人還送咨文。定咨官入送。
정조 1년 · 목
備邊司啓言。全羅監司鄭元始狀啓。以爲異國人十五名漂到於靈光郡後洋。而問情則江南省蘇州府人。而俱以商舡漂流者。渠輩情願從早路還送。渠輩物件中不可以運致者。從優折價以給。咨文亦令槐院預爲撰出。定咨官請入送。允之。
정조 1년 · 강
勘放洪川縣監趙瑗。
정조 1년 · 목
兵曹啓言。洪川縣監趙瑗騎兵代送罪。依大典推斷條請施行。敎以。功議各減一等。
정조 1년 · 목
敎曰。副提調持加減交濟湯入侍。國榮曰。昨夜伏見傳敎下者。重任叢身。心且不安矣。予曰。卿旣宿衛大將。則宿衛所管軍兵去來。宜無不知。有何不安之事乎。第於卿添一劇務也。予曰。今冬則通八道幸無設脤處。許多生靈。庶可蘇完。甚可幸也。國榮曰。然矣。今年不至凶荒。幸免顚連之患。而荐飢之氓。安知其盡爲蘇醒乎。予曰。然矣。近年以來。飢荒荐疊。民國轉甚。如未逢大豐之歲。則實無保生之道。予之日夜顒望者。惟是年豐矣。國榮曰。臣亦以此顒祝矣。予曰。今年北民如非嶺穀。則萬無生出之望。幸其漕運之無事。以濟許多蒼生。甚可幸也。國榮曰。然矣。而所可慮者。嶺南先稔。則實無可移之穀。不可不預請矣。予曰。卿言是矣。今之人只見目前之急。而可無遠慮。每當緩急之時。擧皆罔知攸措。是乃大可憂歎者也。予曰。近日多臺。日事違牌。無一膺命之人。有何情勢而然乎。國榮曰。殊涉未安矣。予曰。三覆何日爲之云耶。國榮曰。姑未知之矣。予曰。僞造曆書罪人李㖯事。更思之。罪難容貸。而情有可恕之道。一自都庫創立之後。典僕輩因其逋欠之多。敢出死中求生之計。犯此一律而然也。論其弊源。則蓋由於都庫之出。此便同驅而納之。予則曰非渠之罪。參以文案。揆以事情。當有參酌之道。卿意何如。國榮曰。聖意雖出於好生。而其罪甚重。自有當律。似不可容議矣。予曰。罪之輕重。已無可論。而本情則可謂慽矣。屬之令前。付之生道好矣。國榮曰。此而不用當律。則後弊難防矣。予曰。三覆日當詢問處之。而予意則不必置之大辟矣。
정조 1년 · 목
予曰。俄者以三覆冬至後無故日擧行事下敎矣。當於何日擧行云乎。民始曰。使日官推擇。則今二十四日爲吉云矣。
정조 1년 · 강
判義禁洪樂性上疏乞遞。
정조 1년 · 목
疏略曰。卽伏見判付下者。時囚罪人晉州牧使鄭致儉。有議處之命矣。第前牧使兪彥鉉。卽臣之三寸叔母夫。而致儉所坐。旣與彥鉉同是一事。則晉州査事。臣不敢冒嫌當之。乞賜遞改。○敎曰。如此上疏捧入。政院無還出給之規乎。
정조 1년 · 목
義禁府啓言。徒配定配罪人未放秩。竝依啓聞施行他餘罪人。令各該衙門請稟處。敎以。李奎七罪名不至甚重。放送。
정조 1년 · 강
命罪人李再得再覈施行。
정조 1년 · 목
刑曹啓言。罪人李再得。奴重根。李彛永。奴金伊。再覆施行。竝允之。
정조 1년 · 목
敎曰。副提調持加減交濟湯入侍。國榮曰。 王大妃殿氣候。近日益有差勝之勢乎。予曰。大勢差減之後。餘症尙今彌留。時或添感。長時未寧。焦悶。國榮曰。 水刺進御。比前何如。予曰。所進比前頗勝矣。予曰。柳戇之疏見之乎。國榮曰。見之矣。予曰。前後討逆者何限。而未有如此之誠實。無論事之緊漫。有懷必陳。頗有古臺臣風。誠甚可嘉。國榮曰。聖敎誠然矣。予曰。卽見任觀周疏。則盛陳時弊。而以疏批之遲滯。曰予有商量者。其言是矣。疏章之入。如有言事。則一見再見。商量其可從不可從之間。自然遲滯。以外面看之。則殆若公事之滯留。而其實則審愼之意也。國榮曰。聖敎誠然矣。予曰。任職之久。毀家之禁。所言皆切實。而久任之說。前輩多有議論。若久於其任。則非但責其成效。民賴而安。以外職言之。三年六年之限。非不爲久。而人不如古。其中有不法者。有貪汚者。故遞易甚數。迎送相續。邑多其弊。民受其困。可不爲悶。國榮曰。久任之方。無他道矣。惟在得人。如不得其人。則雖欲久任。末如之何矣。予曰。卿言果是矣。得其人。然後可以久任。可以責成。自古人君惟以得人爲急者。此也。國榮曰然矣。予曰。軍門買家毀用爲幾何。國榮曰。向者都監。買數家毀用云矣。予曰。城內外毀家。自有朝禁。此後則雖軍門。一切禁斷好矣。國榮曰。一番申禁好矣。予曰。李東憲狀啓中。標信宣傳官之稱。可謂前所未見之事。狀啓中所稱如此。則必憑藉標信。必多作弊之事矣。國榮曰。以其爲人。不無是盧矣。予曰。俄者詳査之敎。無或過乎。國榮曰。其在懲勵之道。査問該道。似不爲過矣。予曰。得人之言。俄未得畢說。而方今得人雖急。而得人最難。何以則可以得人乎。國榮曰。得人有許多般事。惟在人君之愼簡。隨其才能而任之。然後各安其職也。予曰。果如卿言。取其所長。任其所當之職。則可以書其職矣。此是用人之要道。而後世則不然。雖有能於掌財賦而不能於掌戎兵者。必兼畀其所不能之任。善於銓衡而不堪於納言者。必任其所不堪之職。掌禮掌樂之官。治獄制刑之職。一人無不遍揚。無少礙掣。一人之才。能何如是兼備耶。予之每常發歎者此也。聞卿之言。果合予意。
정조 1년 · 목
予曰。近日門禁。似或解弛。故昨令宣傳官暫時摘奸。則一門所捉。至於七人之多。門禁之蕩然。從可知也。民始曰。極爲駭然矣。
정조 1년 · 강
命三和前府使李潤禧奪符拿囚。
정조 1년 · 목
敎曰。以李東憲狀啓觀之。標信宣傳官云云。前所未聞。以此人事。累月滯留之際。必多貽弊於民邑。三和前府使李潤禧。待覆命奪符拿囚。李東憲本職汰去。其令撥馬上送作弊與否。詳査以聞事。下諭于平安道臣。
정조 1년 · 강
行庭試科次于春塘臺。
정조 1년 · 목
自內詣春塘臺。○敎曰。今番討逆庭試文科取五人。又敎曰。侍衛軍兵及武擧子。儀仗。副輦。姑爲退去。待晴竝卽待令。○取幼學朴漢奎李信祜生員朴奎淳李景溟。幼學洪文泳五人。○乘輿還內。
정조 1년 · 목
敎曰。副提調持加減交濟湯入侍。予曰。今科諸人。皆是實才。壯元之次科作。近年來第一也。國榮曰。然矣。予曰。其中朴奎淳。昨年九日製爲壯元。而今又登第。可謂眞箇實才矣。國榮曰。聞以九日製入格初試。付於今會試。而爲及第云。尤是異事。予曰。洪文泳事。實非偶然。削科屬耳。又此登第。非但才學之出衆。於渠可謂快濶矣。國榮曰。聖敎誠然矣。
정조 1년 · 목
敎曰。副提調持加減交濟湯入侍。予曰。應製之法。卽勸奬新進之意也。方此居憂之中。未遑於此等事。昨夜適出表題。令入直承史製進矣。其文皆能成樣。其中又有超等之作。誠甚可嘉。卿方帶文任。考劵可也。國榮仍取應製表。次第讀之。予曰。第三張文排鋪句作最優。隨其好句。批點好矣。予曰。昨夜應製。只令入直承史製進。而未及於玉堂。可謂欠事。今日玉堂騎郞。使之應製何如。國榮曰。誠好矣。命書應製表題。予曰。注書持此題。出傳禮房承旨。諸承旨及來待諸臣。卽爲製進事分付。
정조 1년 · 목
予曰。諫長之隨事陳章。有懷必達。依然有古臺閣之風。良可嘉矣。民始曰。袞闕論事。俱得臺體矣。
정조 1년 · 목
予曰。應製捧幾張云乎。國榮曰。只捧三四張云矣。予曰。然則今日不可考矣。國榮曰。似然矣。予曰。冬至時宮中爆竹。卽古例也。至今依例爲之。而聞其進排。則貢人之所費不些云。此雖流來古規。作無益之事害有益。殊非惜財之意。此等事一切除之無妨矣。國榮曰。聖敎誠然矣。
정조 1년 · 목
敎曰。表三中注書鄭東浚。大鹿皮一領。三下待敎徐龍輔。紙五卷筆五枝墨五丁。艸三下右副承旨李秉模。紙三卷筆三枝墨三丁。次上金勉柱柳孟養。各白紙一卷。
정조 1년 · 강
大司諫柳戇上疏討逆。附論朴斗杓獄案。賜批。
정조 1년 · 목
疏略曰。臣於前席聖批中。實有所愚迷不敢知者。合啓中諸賊之論斷。俱係天討之不容少緩者。而惟彼和緩樂性龜柱三凶。尤是元惡大憝。人不共戴天者也。殿下牢拒群下之情。臣未知聖意之果何如矣。麟亮嶺外之孤豚。志哲湖南之狴囚。而尙肆蠭蠆之毒。幾成鳥獸之駭。豈不懼哉。至若衆厚宗廈復出之說。連肚於謙賊耇輝之凶言。而尙靳嚴獄之請。李潭之爪牙於厚謙。機括於啓能。萬戮猶輕。而追奪之典。亦未蒙允。善海恒烈。何等凶逆。而獨免子侄之散配。大燮弼海情節畢露。而不致同參之邦刑。李鎭常之千妖萬惡。卽一官卑之兼濟。而罰止竄配。鄭日謙連枝凶逆。同惡相濟。而官爵不收。此等比之三凶。雖屬癬疥。而元惡旣不能卽施王章。黨與又從而晏然。甚至於後翼輩之生心。而尙不得快正王法。臣實痛心焉。伏聞再昨日啓覆時。以僞印罪人朴斗杓事。有元文案爻周。更令嚴査之命。臣於此不勝驚惑。論以獄體。不可不一番究覈。以正其虛實。前後刑堂分輕重。更加譴責。以嚴刑章。恐不可已也。批以。省疏具悉。首陳討逆事。非不嘉爾之張膽。而予不允可。亦豈無意。末端事。已處分。爾其勿辭。從速察職。
정조 1년 · 강
司諫任觀周上疏懲討。仍陳諸條。賜批。
정조 1년 · 목
疏略曰。惟彼元惡大憝。尙今假息。宗社之憂。神人之憤極矣。而臣病未得逐日詣臺。齊聲請討。憂悶惶悚。曷有極哉。乞垂諒察。亟削臣職。合啓諸賊中。和緩龜柱樂任之負犯。亘千古所無凶逆也。何可一刻容貸乎。特允三司之請。近來言事章奏。或過屢日。不卽賜批。此雖出於商量之聖意。似有欠於勤政之道。此後則深留聖意焉。臣嘗考國朝古事。至於六官之長。各有其人。久典一部。各誠其職。近歲以來。朝除夕遷。未見有久於其職者。臣謂勿論內外職。得人久任。以責成效焉。向日諫長柳戇之疏。寧有一毫緩討於巨魁之意。而儒臣李頤祥之疏。乃以訝惑慨然。反加非斥。何其過於責人。而暗於責己耶。近來挺身擔當。嚴於懲討。未有若柳戇者。而無端彼斥。臣謂李頤祥亟施譴罷之也。近來都城內外。家舍毀撤處甚多。軍門雖爲國役鳩聚石材之計。而不念都城人家毀撤之爲可悶乎。臣謂嚴加禁斷可也。古判書尹汲所塟之地。長湍邑府之後。鄕校之前。而古行宮之遺址也。年前尹得毅之塟其父也。本邑多士陳章禁斷。則得毅多行貨賂。諉脅多士。晏然入塟。臣謂令道臣尹汲所塟之地卽爲掘移。其子放逐罪人尹得毅。亟施遠竄之典。斷不可已也。批以。首陳徵討事。朝者已批諫長疏矣。其次疏批事。爾疏中商量云云。果是商量予意之言。使予爲答。無以加此。後當留意矣。其次久任事。雖是責成之要方。而陸䞇勤怠之說。亦不可不念於今日也。其次家舍事。當初朝令毀破。非不知恤也。然更當斟酌爲之矣。其次李頤祥事依施。其次尹得毅事。厚謙之鷄龍作舍。尙不能應其兆。何有於得毅哉。爾其勿辭。調理察職。
정조 1년 · 강
孝明殿行禮後。當展拜於 徽寧殿。百官行禮。命依例爲之。
정조 1년 · 강
詣 孝明殿。行書茶禮。
정조 1년 · 강
遣承旨詣 廟 殿 宮 陵 園。奉審摘奸。
정조 1년 · 목
敎曰。左承旨馳詣 宗廟　永禧殿。左副承旨馳詣 延福殿　景慕宮　儲慶宮。右承旨馳詣 毓祥宮　懿昭廟。同副承旨馳詣 元陵　永祜園奉審。祭物看審。進排官諸執事。摘奸以來。
정조 1년 · 목
予曰。 元陵奉審承旨。今日可能入來乎。國榮曰。足可覆命矣。予曰。今當復陽之時。如非惡逆死罪。則其在順時令之道。不可無疏釋之政矣。國榮曰。聖敎誠然矣。予曰。注書持此回啓及傳敎出去。卽爲開坐議處事。分付禁府。
정조 1년 · 강
應製入格人施賞有差。
정조 1년 · 목
敎曰。應製三上李秉模。虎皮一令。三中李敬養。大鹿皮一令。三下鄭志儉。中鹿皮一令。次上徐逈修金勉柱朴在源。各紙五卷筆五枝墨五笏賜給。
정조 1년 · 강
勘放兪彥鉉。放鄭益儉等。
정조 1년 · 목
義禁府啓言。兪彥鉉令次堂議處。仍爲照律。以艸記擧行事命下矣。彥鉉不有續典勿施聽理之文。久遠大訟。遽然決折。笞五十收贖放送。敎以。如有功議加減一等。又啓言。鄭志儉議處。具明謙分揀放送。其餘輕囚議處照律。不甚關係者。一體放送事命下矣。明謙卽爲放送。而鄭益儉更招公事。及李迪輔議處公事。未及判下。保放罪人鄭弼臣尹珖許★(氵+近)等。亦未及來到。故竝不得一體擧行。敎以。鄭益儉贜汚旣不滿四十貫。雖命議處。不過定配。以此卽爲照律。放送後艸記。李迪輔以私罪決放。査啓未到三守令。前已保放。勿論。
정조 1년 · 목
義禁府啓言。徒配罪人放未放。依啓聞施行。他餘罪人。令各該門稟處。允之。敎以。安寬濟雖是兼濟之兄。旣無現捉之跡。只以連姻一事。而今不可過爲追理。鄭彥衡贜汚未至四十貫。到配亦已經年。申漢禎罪不甚重。尹得逵坐罪雖不輕。勘律卽徒年。宜有參恕之道。趙德常於渠何責之有。金寧亦不過孤雛腐鼠。一竝特爲放送。
정조 1년 · 목
敎曰。副提調持加減交濟湯入侍。予曰。曆書都庫之後。件數有限。鄕曲閭里之間。似不得廣布矣。國榮曰。一自都庫以後。閭里難以得見。勢所固然矣。予曰然矣。以此之故。至有李㖯潛印之擧。自官賣買。已非美事。定其件數。亦甚隘塞。以此以彼。亟罷都庫之名。然後可去其弊。而事面亦正矣。國榮曰。聖敎誠然矣。予曰。入直宣傳官二人召入。予曰。宣傳官二人。分往各司。摘奸入直以來。予曰。各司摘奸時。典醫監司譯院惠民署訓鍊院。每每闕直。該司提調堂上。不爲察飭而然乎。國榮曰。此皆閑司漫職。故不畏生事矣。予曰。此外各司。或有假官代入之弊。誠爲寒心。時時摘奸。則可爲警飭之道矣。國榮曰然矣。予曰。近來臺諫無行公人。何故而然也。國榮曰。或有情勢者。姑不行公云矣。
정조 1년 · 강
詣 孝明殿行冬至祭。仍詣 徽寧殿　璿源殿展拜。
정조 1년 · 목
具布裹翼善冠布圓領袍。乘輿出協陽門。入明政門。降輿入幕次。改具練服。詣 孝明殿。就板位行四拜禮。詣盥洗位盥手。詣 靈座前三上香。大祝副修撰南鶴聞讀祝訖。亞獻官終獻官行禮如儀。行望燎。禮畢。還詣幕次。改具如儀。乘輿出明政門。詣 徽寧殿。就板位行四拜禮。仍詣 殿內奉審訖。予曰。當詣 璿源殿。自內展拜。侍衛向仁政門排立事分付。乘輿入仁政門。詣萬安門。降輿詣 璿源殿。展拜訖。還詣萬安門外。乘輿出仁政門。入協陽門。降輿還內。
정조 1년 · 목
敎曰。副提調持加減交濟湯入侍。予曰。以諸道農形狀啓觀之。今年年事。大抵比昨年頗優。民生似無顚連之患。而歲後則間多設賑處。是可悶也。予曰。還上代穀之請。其在恤民之道。不可不許施。而以麤代精。以目今艱辛雖或小勝。而秋作本色之際。其懲納之難。必又甚於此時。是可慮也。國榮曰。聖敎誠然矣。予曰。近來夜禁。極甚解弛。無標閑散之人。橫行於街上。至被捉於別廵邏。捕校又不知軍號。無端犯夜云。各營大將不爲申飭而然乎。何如是稽忽也。國榮曰。此等之弊。誠可悶矣。予曰。門禁則何如云耶。國榮曰。無標之人。不敢入闕云矣。予曰。明日卽三覆。而諸囚斷死之日也。或慮有冤枉者。詳閱文案。則李㖯事。頃與卿已有酬酌。足可有傅生之道。至於李彛事。非但其人之本是狂易。仲連雖是雇婢。旣服事八年。則與他人有異。論以律文。宜有可生之路矣。國榮曰。聖敎誠然矣。予曰。朴重根事。旣待啓覆。則已有傅生之意。卿意何如。國榮曰。此則恐難饒貸矣。予曰。申昕不知邊情去來之緊且重。漂人到泊之後。不卽馳報。至於問情之遲滯。極爲駭然。迎送之弊。雖不可不顧。邊情之稽忽。亦關後弊。故不得已處分矣。國榮曰。懲後之道。豈可無罪乎。
정조 1년 · 강
命犯夜捕校輩。武監吳漢柱。令訓將決棍。
정조 1년 · 목
敎曰。捕廳與尋常廵邏營門有異。而昨夜摘奸時。各軍門則執頉。所謂捕校或不知軍號。或無端犯夜。此輩若此。境內竊發之患。不可不嚴飭。令訓將分輕重決棍後艸記。又敎曰。武藝別監吳漢柱。兩次所爲。萬萬無據。不可不嚴懲。而旣有別監二字。則不可付諸廵邏營。令訓將決棍査實事分付。
정조 1년 · 강
命違牌臺諫一竝改差。
정조 1년 · 목
敎曰。明日三覆。兩司不可不備。今日違牌臺諫。一倂改差。政事明日爲之。待下批牌招察任。
정조 1년 · 강
罷務長縣監申昕職。
정조 1년 · 목
敎曰。觀此全羅監司狀啓。邊情去來。何等緊重。而如是稽忽。務長縣監申昕罷職。
정조 1년 · 강
命珍島靈光漂人。令齎咨官領送。
정조 1년 · 목
備局啓言。珍島靈光兩處漂人入京後。接置于南別宮。供饋等節。着實擧行。本司郞廳一員。解事譯官亦爲定送。更爲問情。令齎咨官領送。而定差員。次次領往事分付各該道臣。亦令義州府預先馳通于鳳城將處。請以爲渡江後護送。允之。
정조 1년 · 강
御熙政堂。行三覆。
정조 1년 · 목
予曰。諸承旨持文案。以次讀奏。承旨洪國榮讀奏僞造印信私造曆書罪人李㖯伊初招訖。命讀結案及照律。予曰。僉議何如。領議政金尙喆曰。此乃兩罪俱發。無他可奏矣。左議政鄭存謙曰。自有當律。別無更奏矣。右議政徐命善曰。依律之外。無他道矣。予曰。此是兩罪俱發。實難容貸。而自創曆書都庫之後。典僕之以逋欠爲此擧。卽是死中求生之計也。此則屬之令前。而付諸生道。此後如有犯者。則一切用法似好矣。尙喆曰。惟在上裁何如矣。予曰。大抵都庫之創立。實非美事。而此輩之因債犯法。便同驅而納之。亦豈無參酌之道乎。國榮曰。都庫令欲革罷。則不過員役輩失利而已。在國家別無損益矣。予曰。此甚駭。從後變通好矣。承旨李亨逵讀奏幼學李彛永刺殺仲連文案初檢訖。予曰。傷處爲幾庫乎。亨逵曰。傷處合爲六庫矣。命讀結案及照律。予曰。僉議何如。尙喆曰。此是明白殺人。而決非常性人所可爲也。唯在上裁矣。存謙命善曰。臣與領相之議別無異同矣。予曰。所殺者旣是奴屬。則與他人有間。況喪性之人乎。宜有分別之道。尙喆曰。聖敎至當矣。承旨鄭民始讀奏拔劍自刎罪人兵曹使令重根結案及照律訖。予曰。僉議何如。尙喆曰。初覆時刑判所奏。亦有所見。唯在自上處分矣。存謙曰。防微之道。不可不用法矣。命善曰。不可暫刻容貸矣。予曰。特敎棍問之下。有此拔劍之擧。紀綱所在。萬萬駭痛。而刑判無傍照律云云者。亦不無所見矣。承旨徐逈修讀奏偸出兵符投火罪人全克燁結案及照律訖。予曰。此文案旣經昨年三覆。大臣與秋堂更奏可也。尙喆曰。此漢之尙今貸律。未免失刑矣。存謙命善曰。臣與領相之意別無異同矣。刑判蔡濟恭曰。宜用當律矣。予曰。此則究其情節。揆以法律。實無傅生之道。用法之外。似無他矣。承旨李秉模讀奏平安道成川殺獄罪人元明三結案及照律訖。又命讀刑曹回啓訖。予曰。此文案亦經昨年三覆。大臣秋堂更奏可也。尙喆曰。此殺獄明白無疑。法外無他矣。命善曰。亟施當律宜矣。存謙曰。法外無他矣。濟恭曰。宜施當律矣。予曰。尙今寬貸。疑非元犯矣。今則監司之査啓。如是明白。更無可疑之端。無容更議矣。秉模讀奏江原道襄陽掘冢罪人李再得承服結案及照律訖。予曰。僉議何如。尙喆曰。其所情節。誠極慘酷。法外無容更議矣。存謙曰。如此之類。豈可暫刻容貸乎。命善曰。雖只見尸體。尙不可容貸。況如此殘酷之事乎。予曰。此獄可謂殘酷之甚者也。可以人而作如此不忍之事乎。承旨申應顯讀奏西部殺獄罪人金伊結案及尸親招辭正犯承服文案訖。予曰。此文案最是難決者也。欲償命。則究其本情。實非惡而欲殺之意也。且欲傅生。則旣有死者臨死償命之願。是無以慰死者之冤。何以則爲好耶。僉議何如。尙喆曰。殺獄旣是明白。法外無他矣。存謙曰。臣與領相意無異矣。予曰。與昨年三覆李長煥事。無彼此矣。長煥旣施償命之律。此亦不可容貸矣。
정조 1년 · 목
敎曰。副提調持加減交濟湯入侍。予曰。臺諫備員。然後當殿座。吏曹政望注書出去催促。予曰。元戒之任。不可久曠。前大將今日將收敍復授矣。國榮曰。將兵之官。實難久曠矣。國榮曰。今日當死者三人。特傅生道。殿下好生之德。孰不欽仰。而執法之官。無一言爭執者。大僚慨然之斥。似或無怪矣。予曰。臺臣則倉卒入侍。不知獄案之顚末。故似未及言。而大臣所奏則果好矣。予曰。近來爲臺諫者。如有遠族之在啓辭中。則必也爲引避之資。遂成近例。良可怪矣。國榮曰。究其所引之辭。則果是法外之事矣。予曰。上番軍之爲弊多矣。國榮曰。然矣。予曰。冬春上來之人。猶是閑歇之時。而至於夏秋。方農之節。投鉏登途。未免失農。殊非使民以時之義。國榮曰。上番之規。雖有其弊。不可猝然變通者矣。
정조 1년 · 강
獻納朴在源避嫌乞遞。賜批。
정조 1년 · 목
合啓中有私義不可冒居者也。○批以雖有一二近例云。或引自上提敎。或以他事譴罷。不可援以爲例。勿辭。
정조 1년 · 강
執義李重馥。司諫李亨元。持平洪樂恒朴聖泰避嫌乞遞。賜例批。
정조 1년 · 목
避嫌略曰。今此諸罪人酌處之命。雖出於聖上好生之德。臣等倉卒膺命。獄案顚末。未及詳考。終歸泯嘿之科。方切惶愧。大僚至以慨然爲斥。臣等溺職之罪。於是乎著。請命遞斥臣等之職。批以勿辭。亦勿退待。
정조 1년 · 강
以朴祐源爲獻納。
정조 1년 · 목
敎曰。避嫌臺諫。勢難行公。遞差今日政差出獻納前望單子入之。
정조 1년 · 강
有政。吏曹判書金鍾秀。參判李在簡。兵曹判書鄭弘淳。
정조 1년 · 목
以李徽之爲大司憲。李亨元爲司諫。徐郁修爲正言。朴聖泰爲持平。鄭昌聖爲禮曹參判。徐浩修爲大司成。尹尙東爲茂長縣監。尹衡喆爲淸河縣監。金熤爲同義禁。李重馥爲執義。洪樂恒爲持平。李廷壽花陽君㩁爲副總管。敎曰。新除臺諫先入侍後謝恩。
정조 1년 · 강
副校理沈有鎭。修撰林蓍喆聯疏自引。賜批。
정조 1년 · 목
疏略曰。臣等伏見大司諫柳戇疏本。則以啓覆時秋判處分之際。三司之無所可否。論斥備至。臣等誠不勝悚恧之至。夫大辟議讞。何等嚴重。而聖鑑無微不燭。處分旣已嚴正。臣等不容開啄。故含默而退矣。今此諫疏中一二句語。遣辭甚緊。臣於是惶愧悚蹙。亟降威罰。鐫削臣等之職。批以。爾等勿辭察職。
정조 1년 · 강
校理李謙彬以母病陳疏乞遞。批許救護。
정조 1년 · 강
江原監司金履素上疏乞遞。賜例批。
정조 1년 · 강
命前刑曹判書具善復張志恒竝敍用。
정조 1년 · 목
敎曰。元戒之久曠。非不爲悶。而尙不收敍者。特以重人命之意也。今則三覆旣過。飭亦施矣。前刑曹判書具善復張志恒竝敍用。又敎曰。訓鍊大將張志恒。令該曹口傅付軍職。仍卽牌招傳授命召。
정조 1년 · 강
判下刑曹罪人三覆啓。
정조 1년 · 목
因秋曹罪人奴重根三覆施行啓。敎以。專出於無知常漢之事。當初待啓覆者。不無意焉。減死。嚴刑三次定配。又因李再得罪狀三覆施行啓。允之。敎以。金召史便是造謀。金再彭爲六寸之間。則設施慘毒之計於六寸之子者。萬萬凶惡。而招示新塚之說。昭載獄案。所謂金召史。眞是殺無赦。以一事殺元犯兩人。揆以法律。旣無所據。雖不得同律。令本道除尋常各別嚴刑照律之意。自本曹知委該道。又因李㖯伊罪狀三覆啓。敎以。文案已具。一律難貸。予則曰曆書旣設都庫。創此無前之法。本監典僕之以逋欠作此擧者。出於死中求生之計。此是都庫後首犯。則便是令前。此後雖隨現捉隨用法。此則不無參酌之道。況獄案有疑晦處。同謀之全致學旣是刻手。而㖯伊又於本曹推問之時。以致學之僞造印信樣納招。則推以事情。不爲無據。然致學經先物故。今無憑問之道。此又足爲傅生之一端。減死嚴刑定配。又因李彛永三覆施行啓。敎以。聞其所爲。與常性之人有異。且仲連與他人有間。以失性之事。及於仰役之人者。亦與常性之人殺不干之人。宜有分別。減死嚴刑二次。絕島定配。又因奴金伊三覆施行啓。允之。
정조 1년 · 목
敎曰。副提調持加減交濟湯入侍。予曰。漂海人今日入來云。凡諸供饋。各別申飭。禁雜人等事亦嚴飭事。令本院招備邊司書吏分付。
정조 1년 · 강
命各司闕直官汰去。
정조 1년 · 목
敎曰。外各司夜摘奸時。校書校理金弘運。下都監從事官李義模。惠民署參奉曹翰壽。耆老所守直官趙處遠。南部假官方泰綏闕直。所當依例捧傳旨。今番參酌汰去。
정조 1년 · 강
修撰李儒慶安聖彬聯疏請傳啓諸臺譴罷。賜批許之。
정조 1년 · 목
疏略曰。臣等伏聞昨日啓覆。諸臺入侍傳啓之際。前啓中四罪人名字漏落云。登筵奏對。致此疏忽之擧。昏謬顚錯。已無可言。抑又有慨然者。昨日三囚酌處之命。雖出於我聖上好生之德。而蓋其禁庭之拔劍。殺人之當死。曆書之僞印。俱是士師受中協日之辟。則按法之地。宜有爭執之論。而默無一言而退。臺閣入參之意。果安在哉。臣等謂伊時諸臺。竝施譴罷之典。斷不可已也。批以。所請依施。
정조 1년 · 목
刑曹啓言。定配罪人放未放秩。竝依啓聞施行。稟秩金致一。仍秩金就澄等竝放送。放秩中裴廷漢等。所坐不輕。仍配之意。讀分付道臣。敎以。依回啓施行。裴廷漢金斗三李世大等三人。旣是徒年。罪亦不至難赦。放送。婢二月河己立禹旕三金鎭衡金太億田得獜奴俊伊僧龍眞黃湜朴厚明羅春國朴召史等十二人。罪或有可恕。李江床崔尙明等二人。罪雖不輕。編配至於屢十年之久。竝特爲放送。又啓言。定配罪人仍秩。依啓聞施行之意。請分付道臣。敎以。洪洛溟韓範最奴山東。或屢經赦典。或罪有可恕。竝放送。又啓言。定配罪人放秩仍秩。竝依啓聞施行。其餘罪人竝仍配之意。請分付道臣。敎以。依回啓施行。梁啓益罪犯雖云不輕。亦豈無參酌之道。金重垕罪係科場。不過居間一節。梁宜昌當初處分。出於懲勵之意。崔宗楫朴嘉得奴金巖回金元哲等。不無惟輕之道。一倂特爲放送。又啓言。本曹所管定配罪人金德信等放送。李弼薰等仍配之意。請分付道臣。敎以。依回啓施行。李弼薫不過鄭彦衡之册客。與彥衡宜無異同。海同等十一人。旣係徒年。罪又不至難赦。劉春三有發星梅金世云東榮金致一李煥龍董寅協南得壽奇奉洪千才金再希金召史尹萬弘申召史安允周柳守乭伊鄭震太李光奎李春才盧德豪楊斗更崔興福沈古齊孟萬秋鄭明希崔守光沈公佑鄭日三徐禾艸里高化得洪喜再金乭萬申石才李好景金順才金升辰等三十七人。或有同律而見放於他道者。或有多年而未宥於疏釋者。又或有罪犯不至甚重者。竝特爲放送。又啓言。本曹所管定配罪人朴得福等仍配。柳範等竝放送之意。請分付道臣。敎以。依回啓施行。鄭志賢律名雖輕。素是厚賊親傔。仍配。朴東先同罪者旣已特放。趙世福朴江伊奴同伊李甲命吳楚三裴弘彥林世寬陳召史尹守雄朴文化鄭敬寶朴道仁金喜辰婢世春柳三孫李福漢僧大仁李行徽金樂道林就遠高大天金得成金始西李湸李鳴鳳等二十五人。或罪不輕而編配多年者。或律則重而情有可恕者。幷特爲放送。
정조 1년 · 목
敎曰。副提調持加減交濟湯入侍。予曰。右承旨左副承旨連日不爲仕進。何故而然也。國榮曰。俱有實病。不得仕進云矣。予曰。旣有實病則不可强於夙夜之任。姑爲許解無妨矣。國榮曰。似然矣。予曰。前後臺閣孰不嚴討逆。而未有如柳戇之誠實懇到者。如此臺諫。不可以有情勢而輕遞其職。若收敍李頤祥。則可無爲引之端矣。國榮曰。似然矣。命讀備邊司漂人狀啓。予曰。漂人若是連續。非但沿路之爲弊。其在嚴邊情之道。殊可悶也。國榮曰。然矣。
정조 1년 · 강
召見承旨洪國榮李鎭衡于誠正閣。
정조 1년 · 목
予曰。諫長又爲陳章。言益激切。極爲可尙。國榮曰。有事輒疏。不避忌憚。此是古諫臣風度矣。予曰。然矣。國榮曰。漂胡連續。當此歉歲。沿路之爲弊。誠爲可悶矣。予曰然矣。異國人漂到。若是夥然。陸路轉送之際。其弊必多。且問情每患遲滯。故異國人之多日遲留。亦甚未安。前以此意傳敎申飭。而自備局更爲嚴飭帥臣及邊將好矣。國榮曰。向日傳敎申飭之後。備局亦頻頻關飭云矣。予曰。在廷諸臣。孰不嚴於討逆。而柳戇則討逆辭語。愈往愈摯。亶出於至誠。極爲可尙矣。鎭衡曰。然矣。予曰。欲爲勸課。再次出應製。而非但皆能成篇。又有絕等之作。誠甚可嘉。鎭衡曰。時時出題。使之應製。則亦可爲培養之一道矣。予曰然矣。
정조 1년 · 강
遽承旨鄭民始徐逈修。以任希簡李鎭衡代之。
정조 1년 · 목
敎曰。右承旨鄭民始。左副承旨徐逈修竝許遞。前望單子入之。
정조 1년 · 강
命赦典未見放不當放。司寇之臣。執藝以聞。
정조 1년 · 목
敎曰。赦者同我邦慶之意也。自昧爽以前。除謀逆及叛子孫之謀殺毆罵父母及祖父母。妻妾奴婢之謀殺夫與主。謀故殺人。魘魅蠱毒。贜汚强竊盜外。死罪以下。咸宥除之者。卽金石之典。而赦有大小。戒在僥倖。從而濶狹者多矣。今番邦慶。卽宗社再安之日也。雜犯以下。務從寬宥。七道所放。至於二百四人。而其中如有同罪而未見放者。又有不當放而放者。則司寇之臣。執藝以聞。
정조 1년 · 강
命前修撰李頤祥敍用。
정조 1년 · 강
命大司諫柳戇牌招就職。
정조 1년 · 목
敎曰。近者臺臣。非不嚴忠逆之分。而愛君無隱。柳戇是也。雖有些少情勢。不可輕遞。況李頤祥敍用之後。毫無可引之端。大司諫柳戇。卽爲牌招就職。
정조 1년 · 강
命經筵有命玉堂長官。亦爲差出。
정조 1년 · 강
命玉堂坐罷敍用。
정조 1년 · 목
吏曹啓言。玉堂多窠。今當差出。而曾經之人。多在違牌坐罷中。無以推移備擬。合有變通之道。何以爲之。敎以。敍用。
정조 1년 · 강
有政。吏曹參判李在簡。參議李義翊。
정조 1년 · 목
以李宗榮爲執義。奇彥鼎爲司諫。洪秉聖宋銓爲持平。李昌漢爲獻納。朴祐源爲校理。嚴思晩沈有鎭爲副校理。金孝大爲知敦寧。李衍祥爲右尹。金鍾秀爲同成均。金華鎭爲同春秋。鄭民始爲副提學。
정조 1년 · 강
命漂人沿路護送申飭。
정조 1년 · 목
備邊司啓言。卽見全羅監司鄭元始狀啓謄報。則以爲異國人二十九名。漂到於茂長縣九巿浦前洋。而考其票文。俱是天津府商舡漂流者。願從旱路還歸云。別定驛官。同付於今番別咨官所到處。入送之意。自備局才已發關分付。而咨文則令預爲撰出。請竝付咨官之行。允之。敎以。漂人之到泊。若是頻仍。地方官之接待。沿路之護送。必有怠忽之慮。以此意自本司申明嚴飭該道及彼人所經諸道。使之十分惕意。以示朝家懷遠之意事。卽爲分付。
정조 1년 · 강
命羅州漂人還送咨文。下送灣府。轉致北京。
정조 1년 · 목
備邊司啓言。卽見全羅監司鄭元始。右水使閔惠洙狀啓謄報。則以爲異國人三十一名。漂到於羅州牧靈山島前洋。而考其票文。俱是漳水府商舡。情願水路速歸云。待其還送狀聞之來。撰出咨文。下送灣府。使之傳給鳳城將處。請以爲轉致北京。允之。
정조 1년 · 강
大司諫柳戇上疏懲討。仍乞遞。賜批。